Զլատան Իբրահիմովիչ

**Զլատան Իբրահիմովիչ** (, , հոկտեմբերի 3, 1981, Մալմյո, Շվեդիա), բոսնիա-խորվաթական ծագում ունեցող շվեդ ֆուտբոլիստ, Միլանի ֆուտբոլային ակումբի հարձակվող, Շվեդիայի հավաքականի նախկին ավագ։ Համարվում է իր սերնդի ամենաանկանխատեսելի և արհեստավարժ հարձակվողներից մեկը։ «The Guardian» թերթի վարկածով՝ Զլատանը 2013 թվականի աշխարհի լավագույն ֆուտբոլիստների ցանկում զբաղեցրել է 3-րդ տեղը։ Շվեդական «Dagens Nyheter» ամսագրի վարկածով՝ Իբրահիմովիչը պետության բոլոր ժամանակների լավագույն մարզիկների շարքում զբաղեցրել է 2-րդ տեղը։

12 տարեկան հասակից հանդես է եկել «Մալմյոյի» երիտասարդական ակումբների կազմում, իսկ 1999 թվականին նորամուտն է նշել հիմնական կազմում։ Ակումբի հիմնական կազմում 2 տարի անցկացնելուց հետո՝ 2001 թվականի ամռանը, 7,8 միլիոն եվրոյի դիմաց տեղափոխվել է հոլանդական «Այաքս»։ Ամստերդամում անցկացրած 3 մրցաշրջանի ընթացքում Զլատանը թիմի հետ նվաճեց 2 չեմպիոնական տիտղոս (2001-2002, 2003-2004) և մեկ երկրի գավաթ (2002)։ 2004 թվականի ամռանը 16 միլիոն եվրոյի դիմաց տեղափոխվեց իտալական «Յուվենտուս»։ Իր առաջին մրցաշրջանում նա թիմի հետ դարձավ Իտալիայի չեմպիոն։ 2005-06 մրցաշրջանում թիմը պաշտպանեց տիտղոսը, սակայն «Կալչոպոլիի» հետևանքով 2 չեմպիոնություններն էլ չեղարկվեցին։ Դրանից հետո 24,8 միլիոն եվրոյի դիմաց Իբրահիմովիչը տեղափոխվեց «Ինտեր»։ «Սևակապույտների» կազմում անցկացրած 3 մրցաշրջանի ընթացքում Զլատանը ակումբր հետ նվաճեց 3 *Սկուդետտո* անընդմեջ։ 2009 թվականի ամռանը 46 միլիոն եվրոյի դիմաց և Սամուել Էտոյի փոխարեն տեղափոխվեց իսպանական «Բարսելոնա»։ Ակումբի կազմում դարձավ Աշխարհի ակումբային առաջնության հաղթող, Իսպանիայի չեմպիոն, ՈՒԵՖԱ-ի Սուպերգավաթի գավաթակիր։ Սակայն «կապտանռնագույնների» գլխավոր մարզիչ Խոսեպ Գվարդիոլայի հետ տարաձայնությունների պատճառով Իբրահիմովիչը 2010 թվականի ամռանը վարձավճարով տեղափոխվեց «Միլան», իսկ 2011 թվականին վերջինս գնեց ֆուտբոլիստի տրանսֆերային իրավունքները։ Սերիա A վերադառնալուց հետո առաջին մրցաշրջանում Իբրահիմովիչը կրկին թիմի հետ դարձավ Իտալիայի չեմպիոն։ 2012 թվականին «Միլանի» ֆինանսական խնդիրների պատճառով Իբրահիմովիչն ու Տիագո Սիլվան վաճառվեցին «Պարի Սեն-Ժերմենին»։ Գործարքի արժեքը կազմեց 60 միլիոն եվրո։ «Փարիզեցիների» կազմում շվեդը 3 անգամ անընդմեջ դարձավ Ֆրանսիայի չեմպիոն։ Փարիզյան ակումբի պատմության լավագույն ռմբարկուների ցանկում Իբրան զբաղեցնում է 1-ին հորիզոնականը։

2001 թվականին նորամուտը նշեց Շվեդիայի հավաքականում։ Խաղացել է 4 ՈՒԵՖԱ Եվրոպայի առաջնություններում (2004, 2008, 2012, 2016) և 2 աշխարհի առաջնություններում (2002 և 2006)։ Շվեդիայի ազգային հավաքականի պատմության լավագույն ռմբարկուն է։

## Վաղ կյանք
Իբրահիմովիչը ծնվել է Մալմյոյի Ռուսենգորդ շրջանում՝ հարավսլավացի ներգաղթյալների ընտանիքում։ Նրա հայրը՝ Շեֆիկ Իբրահիմովիչը, բոսնիական իսլամադավան սլավոն է՝ Տուզլայից, մայրը՝ Յուրկա Գրավիչը, խորվաթ է՝ Զադարից։ Նրանք հանդիպել և ամուսնացել են Շվեդիայում։ 8 տարեկանում Զլատանն սկսեց հանդես գալ «Բալկան» ակումբի մանկական թիմում, որտեղ կարող էին խաղալ միայն բալկանյան երկրներից գաղթածները։ Նրան միանգամից անդամագրեցին ավելի բարձր տարիքային խմբում։ Մի անգամ Իբրահիմովիչը, հանդես գալով «Բալկանի» մանկական թիմում, վատ պահվածքի պատճառով մնաց պահեստայինների նստարանին։ Ընդմիջմանը նրա թիմը զիջում էր 0:4 հաշվով, և մարզիչը Զլատանին թույլ տվեց դաշտ դուրս գալ։ Վերջինս խփեց 8 գնդակ, իսկ նրա թիմը հաղթեց 8:4 հաշվով։

## Ակումբային կարիերա
### «Մալմյո»
12 տարեկան հասակում փորձաշրջան անցավ «Մալմյո» ակումբում։ 1995-1999 թվականներին խաղաց ակումբի երիտասարդական թիմերում։ 1999 թվականին նորամուտը նշեց ակումբի հիմնական կազմում. այդ մրցաշրջանում ակումբը վերջին 63 մրցաշրջանների ընթացքում առաջին անգամ շվեդական բարձրագույն դիվիզիոնից դուրս մնաց։ 2000 թվականի մրցաշրջանում Սուպերետանում (2-րդ դիվիզիոնում) 12 գոլ խփեց՝ այդպիսով մեծ դեր ունենալով ակումբի՝ բարձրագույն լիգա վերադառնալու գործում։ Նրա խաղը հետաքրքրեց լոնդոնյան «Արսենալի» գլխավոր մարզիչ Արսեն Վենգերին։ Սակայան Իբրահիմովիչին դուր չեկավ այն, որ իր հետ միանգամից պայմանագիր կնքել չեն պլանավորում, այլ ուզում են, որ նա որոշ ժամանակ մարզվի թիմի հետ, որպեսզի կարողանան գնահատել նրան։ Շվեդիայում ևս մեկ տարի խաղալով՝ Զլատանը տեղափոխվեց «Այաքս»։ Տրանսֆերի արժեքը կազմեց 7,8 միլիոն եվրո։ Մինչ այդ շվեդական ակումբը իր խաղացողների դիմաց այդքան գումար չէր ստացել։

### «Այաքս»
2001 թվականի ապրիլի 2-ին Իբրահիմովիչը ներկայացվեց որպես «Այաքսի» խաղացող։ Ակումբի տեխնիկական տնօրեն Լեո Բենհակերը և մարզիչ Կո Ադրիանսեն հայտարարեցին, որ նրանք վաղուց էին հետևում երիտասարդ հարձակվողին։ Մամուլի ասուլիսի ժամանակ Զլատանն ասաց, որ «Այաքսն» իդեալականորեն համապատասխանում է իրեն որպես ֆուտբոլային ակումբ։ Շվեդական թերթին տված հարցազրույցում Իբրահիմովիչն իր տեղափոխությունը մեկնաբանել է այսպես. «Երբ ես 15 տարեկան էի, խաղում էի Ամստերդամի երիտասարդական առաջնությունում։ «Այաքսի» մասին, իհարկե, դեռ այն ժամանակ գիտեի։ Սա մեծ ակումբ է։ Իմ երազանքը կատարվեց. ես այստեղ եմ խաղալու»։

Հենց առաջին խաղերից Իբրահիմովիչն սկսեց ցույց տալ իր կարողությունը։ 6 ընկերական խաղերում նա 18 գոլ խփեց։ «Կարմրա-սպիտակների» կազմում իր առաջին պաշտոնական խաղը շվեդը խաղաց օգոստոսի 8-ին՝ Չեմպիոնների Լիգայի շրջանակներում կայացած շոտլանդական «Սելտիկի» դեմ՝ փոխարինման դուրս գալով 46-րդ րոպեին։ Իր թիմը զիջեց 1:3 հաշվով, իսկ Զլատանը հիասթափվեց այն բանից, որ չհայտնվեց մեկնարկային կազմում։ 11 օր անց նա նորամուտը նշեց Նիդերլանդների առաջնությունում՝ խաղադաշտում հայտնվելով «Ռոդայի» դեմ խաղում։ Առաջնության 2-րդ տուրում Զլատանը խփեց իր առաջին գոլը՝ հաշիվը բացելով «Ֆեյենորդի» դեմ դերբիում։ Հոկտեմբերին Իբրահիմովիչն ստացավ հինգխաղյա որակազրկում հակառակորդին արմունկով հարվածելու համար։ Այդ դեպքը տեղի ունեցավ սեպտեմբերի 30-ին «Գրոնինգեն»-«Այաքս» խաղում և աննկատ չմնաց հանդիպման գլխավոր մրցավարի կողմից։ Մի քանի օրից Նիդերլանդների թագավորական ֆուտբոլային միության դատախազը հետաքննություն սկսեց «Իբրահիմովիչի գործով»։ Արդյունքում կարգապահական կոմիտեն հարձակվողին որակազրկեց 5 խաղով։ 2001-2002 մրցաշրջանում «Այաքսը» դարձավ Նիդերլանդների չեմպիոն։

Հաջորդ մրցաշրջանում Իբրահիմովիչն աչքի ընկավ Չեմպիոնների Լիգայում։ Ֆրանսիայի չեմպիոն «Լիոնի Օլիմպիկի» դեմ այդ առաջնության իր առաջին խաղում նա 2 գոլ խփեց։ Տվյալ մրցաշրջանում «Այաքսը» հասավ մինչև քառորդ եզրափակիչ, որտեղ նվազագույն հաշվով զիջեց առաջնության ապագա հաղթողին՝ իտալական «Միլանին»։ Ազգային առաջնությունն «Այաքսն» ավարտեց 2-րդ հորիզոնականով՝ հաղթողի տիտղոսը զիջելով «ՊՍՎ Էյնդհովենին»։

2003-2004 մրցաշրջանում «Այաքսը» վերադարձրեց չեմպիոնի տիտղոսը։ 2003 թվականի սեպտեմբերի 16-ին «Միլանի» դեմ խմբային խաղում Իբրահիմովիչի դեմքին հարվածելու համար կիսապաշտպան Ջենարո Գատուզոն հեռացվեց խաղադաշտից։ Այդ մրցաշրջանում «Այաքսին» չհաջողվեց դուրս գալ խմբային փուլից։

2004 թվականի օգոստոսի 22-ին նա գոլ խփեց «Բրեդայի» դարպասին, որը «Եվրոսպորտ» ալիքի հեռուստադիտողների կողմից ճանաչվեց տարվա լավագույն գոլ։ 2004 թվականի օգոստոսի 31-ին՝ տրանսֆերային պատուհանի փակման վերջին օրը, Իբրահիմովիչը լքեց «Այաքսը» և տեղափոխվեց «Յուվենտուս»։

«Այաքսում» անցկացրած 3 տարիները նրան բերեցին 2 չեմպիոնական տիտղոս, 1 գավաթ, 38 գոլ և մշտական տեղ Շվեդիայի առաջին հավաքականի կազմում։

### «Յուվենտուս»
2004 թվականի օգոստոսի 31-ին Իբրահիմովիչը պայմանագիր կնքեց «Յուվենտուսի» հետ։ Տրանսֆերի արժեքը կազմեց 16 միլիոն եվրո։ Դավիդ Տրեզեգեի հաճախակի վնասվածքների պատճառով Զլատանն սկսեց հայտնվել մեկնարկային կազմում, ինչը նրան թույլ տվեց մինչև մրցաշրջանի վերջը 16 գոլ խփել։ 2005 թվականի ամռան սկզբին իտալական ԶԼՄ-ները հաղորդեցին, որ «Ռեալ Մադրիդն» Իբրահիմովիչի համար 70 միլիոն եվրո է առաջարկել։ Հետագայում պարզվեց, որ դա կեղծ տեղեկություն էր՝ նախաձեռնված Իբրահիմովիչի գործակալ Մինո Ռայոլայի կողմից՝ շվեդի տրանսֆերային արժեքը բարձրացնելու համար։ 2005 թվականի նոյեմբերի 14-ին Իբրահիմովիչն ստացավ շվեդական «Ոսկե գնդակը», որը հանձնվում է տարվա լավագույն շվեդ ֆուտբոլիստին։

Հաջորդ մրցաշրջանում Իբրահիմովիչի դերը «Յուվենտուսի» հարձակման գծում փոխվեց։ Նա սկսեց ավելի քիչ գոլ խփել։ 2-րդ պլան գնալով՝ նա մրցաշրջանն ավարտեց բոլոր առաջնություններում խփած 10 գոլով։ Չեմպիոնների Լիգայում «Յուվենտուսը» հասավ մինչև քառորդ եզրափակիչ՝ զիջելով եզրափակչի ապագա մասնակից «Արսենալին»։ Զլատանը «Յուվենտուսի» կազմում 2-րդ անգամ անընդմեջ հաղթեց *Սկուդետտոն*։ Թիմը հավաքեց 91 միավոր և կրեց ընդամենը 1 պարտություն։ Ընդհանուր առմամբ Իբրահիմովիչը «Յուվենտուսի» կազմում անցկացրեց 70 խաղ և խփեց 26 գոլ։ 2006 թվականի ամռանը «Յուվենտուսը» կոռուպցիոն սկանդալի պատճառով կորցրեց չեմպիոնական տիտղոսները, որոնք ստացել էր նախորդ 2 մրցաշրջաններում։ Թիմը տեղափոխվեց Սերիա B, իսկ Իբրահիմովիչը լքեց «Յուվենտուսը»՝ չցանկանալով խաղալ իտալական երկրորդ դիվիզիոնում։

### «Ինտեր»
[right|thumb|300px|Իբրահիմովիչն ու [Մարիո Բալոտելի|Բալոտելին «Ինտերի» կազմում՝ խաղի ժամանակ]]
2006 թվականի օգոստոսի 10-ին Իբրահիմովիչը Միլանի «Ինտերի» հետ կնքեց 4 տարվա պայմանագիր։ Տրանսֆերի արժեքը կազմեց 24,8 միլիոն եվրո։ Դա տեղի ունեցավ 30-ամյա Պատրիկ Վիեյրայի՝ «Յուվեից» *ներաձուրիների* կազմ տեղափոխվելուց մի քանի օր անց։ Մամուլի ասուլիսի ժամանակ Զլատանն ասաց, որ փոքր տարիքում «Ինտերը» եղել է իր սիրած ակումբը։ Սեպտեմբերի 9-ին Սերիա A-ի 2006-07 մրցաշրջանի շրջանակներում կայացած «Ֆիորենտինայի» դեմ խաղում Իբրահիմովիչն իր առաջին գոլը խփեց «Ինտերի» կազմում՝ աչքի ընկնելով 61-րդ րոպեին։

Ռոբերտո Մանչինիի գլխավորությամբ Իբրահիմովիչը դարձավ «Ինտերի» գլխավոր աստղը։ Հիմնական կազմում մշտական տեղ ստանալով՝ նա սկսեց ավելի ու ավելի լավ խաղալ։ 2006-2007 մրցաշրջանում Զլատանը 15 գոլ խփեց, իսկ «Ինտերը» վերջին 17 տարիների ընթացքում հաղթեց իր առաջին Սկուդետտոն։ «Օձերը» մրցաշրջանն ավարտեցին հավաքած 97 միավորով՝ սահմանելով լիգայի ռեկորդ։ Չեմպիոնների Լիգայի 2006-2007 մրցաշրջանում «սևասպիտակները» հասան մինչև 1/8 եզրափակիչ՝ 2 փուլով հակամարտությունում զիջելով «Վալենսիային»։

2007 թվականի սեպտեմբերի 16-ին Իբրահիմովիչը Սերիա A-ում 100-րդ խաղը խաղաց։ 2007-2008 մրցաշրջանի սկզբում Զլատանն ակումբի հետ պայմանագիրը երկարաձգեց մինչև 2013 թվականի հունիսը։ Նոր պայմանագրով շվեդն սկսեց ստանալ տարեկան 9 միլիոն եվրո՝ դառնալով աշխարհի ամենաբարձր վարձատրվող ֆուտբոլիստը։ Զլատանը Չեմպիոնների Լիգայի 2007-2008 մրցաշրջանի խմբային փուլում խաղում «ՊՍՎ Էյնդհովենի» դարպասին դուբլ ձևակերպեց։ 2005 թվականի դեկտեմբերից սկսած «Ինտերի» կազմում այդ գոլերն Իբրահիմովիչի համար առաջինն էին Եվրոպայում և եվրոգավաթներում։ Նոյեմբերի 7-ին՝ խմբային փուլի խաղում, Զլատանն «իննյակին» հիասքանչ գոլ խփեց՝ գրավելով «ԲԿՄԱ»-ի դարպասը։ Հետագայում այդ գոլն օգտագործեցին որպես Չեմպիոնների Լիգայի խաղերի գովազդային գլխազարդ։ Բայց փլեյ-օֆֆում նա լավագույն ձևով չխաղաց, և «Ինտերը» կրկին դուրս մնաց 1/8 եզրափակչից՝ պարտվելով «Լիվերպուլին», իսկ Զլատանը՝ Ոսկե գնդակի հավակնորդների ցանկից։ Հետո եղան վնասվածքներ, և առանց Իբրահիմովիչի «Ինտերը», հսկայական տարբերություն ունենալով հետապնդողներից, վերջին տուրում կորցրեց գրեթե ամբողջ առավելությունը։ Միայն «Պարմայի» դեմ խաղում Իբրահիմովիչի՝ խաղադաշտ դուրս գալը և նրա «ոսկե դուբլը» թույլ տվեցին «Ինտերին» հաղթել Սկուդետտոն։

Այն պահին, երբ «Ինտերը» գլխավորեց Ժոզե Մոուրինյոն, Զլատանը Սերիա A-ի գլխավոր աստղն էր։ 2008 թվականի հոկտեմբերի 4-ին Զլատանը «Բոլոնիայի» դարպասին գեղեցիկ գոլ խփեց. Ադրիանոն եզրային փոխանցում կատարեց դարպասի մոտակա անկյունը, իսկ Զլատանը կրնկով տեխնիկորեն հարվածեց թռչող գնդակին։ 2008-2009 մրցաշրջանն Իբրահիմովիչի համար շատ հաջող էր. նա դարձավ լիգայի լավագույն ռմբարկուն՝ խփելով 25 գոլ, իսկ «Ինտերը» 3-րդ անգամ անընդմեջ դարձավ չեմպիոն՝ սեփական հարկի տակ չկրելով ոչ մի պարտություն։ Սակայն Եվրոպայում «Ինտերը» լրիվ ձախողվեց։ Ակումբը «Մանչեսթեր Յունայթեդի» կողմից Չեմպիոնների Լիգայի 1/8 եզրափակչից դուրս մնաց։ Փլեյ-օֆֆի 6 խաղերում, որոնցում Իբրահիմովիչը խաղացել է, թիմը գոլ է խփել միայն մեկում։ Դա փակուղի էր ինչպես ակումբի, այնպես էլ Իբրահիմովիչի համար։ Դրանից հետո մամուլում խոսակցություններ հայտնվեցին Զլատանի՝ «Բարսելոնա» հնարավոր տեղափոխության մասին։

### «Բարսելոնա»
[thumb|right|Իբրահիմովիչը «[Բարսելոնա (ֆուտբոլային ակումբ, Բարսելոն)|Բարսելոնայի» մարզահագուստով]]
Մաքսվելի տրանսֆերից հետո կատալոնական ակումբի նախագահ Ժոան Լապորտան հայտարարեց, որ համաձայնություն է կնքվել «Բարսելոնայի» և «Ինտերի» միջև՝ Իբրահիմովիչի տրանսֆերի հարցով։ «Ինտերի» կազմում իր վերջին խաղը Զլատանը խաղաց «Չելսիի» դեմ՝ World Football Challenge 2009 առաջնության ժամանակ։ 2009 թվականի հուլիսի 27-ին շվեդը բուժզննում անցավ, որից հետո 62 հազար հանդիսատեսների ներկայությամբ ֆուտբոլիստը ներկայացվեց Կամպ Նոուում։ Զլատանը կնքեց 5 տարվա պայմանագիր։ «Ինտերից» «կապտանռնագույնների» կազմ նրա տեղափոխությունն արժեցավ 46 միլիոն եվրո։ Բացի դրանից միլանյան ակումբ ուղարկվեց Սամուել Էտոն, ով գնահատվեց 20 միլիոն եվրո։ Գործարքի մաս պետք է կազմեր նաև Ալեքսանդր Հլեբը, սակայն վերջինս հրաժարվեց վարձավճարով տեղափոխվել Իտալիա, որից հետո «Բարսելոնան» շվեդի համար վճարեց ևս 5 միլիոն եվրո։ Արդյունքում «Ինտերն» ստացավ 69,5 միլիոն եվրո, բայց նրանց մի մասը (մոտ 4,5 %-ը) վերաբաժանվեց երիտասարդական ակումբներին՝ համաձայն «համերաշխության հարկի»։

Իբրահիմովիչը «Բարսելոնայի» կազմում իր նորամուտը նշեց 2009 թվականի օգոստոսի 23-ին Իսպանիայի Սուպերգավաթի շրջանակներում կայացած «Ատլետիկի» դեմ խաղում։ Այդ խաղում Զլատանն աչքի ընկավ արգենտինացի Լիոնել Մեսսիին կատարած գոլային փոխանցմամբ, իսկ խաղն ավարտվեց կատալոնացիների 3:1 հաշվով հաղթանակով։ 2 խաղերի արդյունքում (5:2) «Բարսելոնան» հաղթեց Սուպերգավաթը, իսկ շվեդը՝ «կապտանռնագույնների» կազմում իր առաջին մրցանակը։ 2009 թվականի օգոստոսի 28-ին Զլատանը հաղթեց իր 2-րդ մրցանակը՝ ՈՒԵՖԱ Սուպերգավաթը։ Իսպանիայի առաջնության 2009-2010 մրցաշրջանի առաջին տուրում՝ ԽիխոնիՍպորտինգի» դեմ խաղում, Զլատանը «Բարսելոնայում» իր առաջին գոլը խփեց։ Դրանից հետո շվեդն աչքի ընկավ 3 խաղում անընդմեջ։

[thumb|left|170px|Զլատանը «Բարսելոնայի» կազմում՝ [Չեմպիոնների Լիգա 2009-2010|2009-2010 թվականների Չեմպիոնների Լիգայի շրջանակներում կայացած «Դինամոյի» դեմ խաղում]]
Հոկտեմբերի 20-ին Չեմպիոնների Լիգայի 2009-2010 մրցաշրջանի շրջանակներում կայացած Կազանի «Ռուբինի» դեմ խաղում Զլատանն իր առաջին գոլը խփեց։ 5 օր հետո Իբրահիմովիչը դուբլ ձևակերպեց՝ աչքի ընկնելով «Ռեալ Սարագոսայի» դեմ խաղում (6:1)։ Այնուհետև նոյեմբերի 7-ին Իբրահիմովիչն ազդրի վնասվածք ստացավ և շարքից դուրս մնաց 3 շաբաթով։ Նա խաղադաշտ վերադարձավ «Ռեալ Մադրիդի» դեմ խաղում՝ 2-րդ խաղակեսի սկզբին փոխարինելով Թիերի Անրիին, իսկ 56-րդ րոպեին Դանի Ալվեսի փոխանցումից հետո խփեց հաղթական գնդակը՝ 7 խաղում 7-րդ անգամ աչքի ընկնելով։ 2009 թվականի դեկտեմբերի 19-ին Զլատանը դարձավ Աշխարհի ակումբային առաջնության հաղթող՝ եզրափակչում հաղթելով արգենտինական «Էստուդիանտեսին» (2:1)։

2010 թվականի առաջին գոլը Զլատանը խփեց փետրվարի 14-ին «Ատլետիկո Մադրիդի» դեմ խաղում։ Մարտի 6-ին «Ալմերիայի» դեմ խաղում (2:2) Իբրահիմովիչը կարմիր քարտ ստացավ, ինչից հետո բաց թողեց 1 հանդիպում։ Պրեմիերայի շրջանակներում «Ատլետիկ Բիլբաոյի» դեմ կայանալիք խաղից առաջ՝ մարզման ժամանակ, Զլատանը վնասեց սրունքի եռագլուխ մկանը, որի պատճառով բաց թողեց Չեմպիոնների Լիգայի 2009-2010 մրցաշրջանի քառորդ եզրափակչում «Արսենալի» դեմ կայանացած պատասխան խաղը (4:1), Էլ Կլասիկոն (2:0) և առաջնության հաջորդ՝ «Դեպորտիվոյի» դեմ կայացած խաղը։ Նա խաղադաշտ վերադարձավ «Էսպանյոլի» դեմ խաղում՝ փոխարինման դուրս գալով հանդիպման 82-րդ րոպեին։

Իբրահիմովիչը մրցաշրջանն ավարտեց խփած 16 գնդակով, իսկ «Բարսելոնան», 38 խաղում հավաքելով 99 միավոր, հաղթեց Լա Լիգան։ «Բարսայի» կազմում իր վերջին գնդակը շվեդը խփել է օգոստոսի 14-ին Իսպանիայի Սուպերգավաթի շրջանակներում կայացած «Սևիլյայի» դեմ խաղում, իսկ օգոստոսի 25-ին «կապտանռնագույնների» կազմում խաղաց վերջին խաղը։ Դա Ժուան Գամպերի Գավաթի շրջանակներում կայացած «Միլանի» դեմ խաղն էր, որից հետո ԶԼՄ-ներում սկսեցին տեղեկություններ հայտնվել Իբրահիմովիչի և «Բարսելոնայի» մարզիչ Խոսեպ Գվարդիոլայի միջև եղած տարաձայնությունների մասին։

### «Միլան»
[thumb|upright|Իբրահիմովիչը «[Միլան ՖԱ|Միլանի» մարզահագուստով՝ ՉԼ խմբային փուլի «Ռեալի» դեմ խաղում (2010 թվականի հոկտեմբեր)]]

2010 թվականի օգոստոսի 28-ին հայտարարվեց Իբրահիմովիչի՝ վարձավճարով «Միլան» տեղափոխությունը, որի ավարտից հետո իտալական թիմը 24 միլիոն եվրոյով կարող է գնել ֆուտբոլիստի իրավունքները։ Սեպտեմբերի 11-ին Սերիա A-ի 2010-2011 մրցաշրջանի 2-րդ տուրի շրջանակներում «Չեզենայի» դեմ կայացած արտագնա խաղում Իբրահիմովիչը խաղաց ամբողջ խաղը և 86-րդ րոպեին չիրացրեց 11 մետրանոցը (հարվածեց դարպասաձողին)։ «Միլանի» կազմում իր առաջին գոլերն Իբրահիմովիչը խփել է սեպտեմբերի 15-ին՝ Չեմպիոնների Լիգայի 2010-2011 մրցաշրջանի շրջանակներում ֆրանսիական «Օսերի» դեմ կայացած խաղում՝ աչքի ընկնելով 66-րդ և 69-րդ րոպեներին։ Նոյեմբերի 14-ին տեղի ունեցավ Միլանյան դերբին, որի ժամանակ Իբրահիմովիչը խփեց միակ գնդակը՝ գրավելով նախկին թիմի դարպասը։

2011 թվականի մարտին Իբրահիմովիչն ստացավ երեքխաղյա որակազրկում «Բարիի» պաշտպան Մարկո Ռոսսիի որովայնին հարվածելու համար։ Մարտի 25-ին որակազրկումը 3 խաղից կրճատվեց 2-ի, որն Իբրահիմովիչին թույլ տվեց խաղալ «Ֆիորենտինայի» դեմ արտագնա խաղը։ Այդ խաղում շվեդը դեղին քարտ ստացավ, իսկ խաղի ամենավերջում կրկին հեռացվեց խաղադաշտից՝ եզրային մրցավարի հանդեպ չափազանց ագրեսիվ վարվելու համար, ինչի պատճառով նորից ստացավ երեքխաղյա որակազրկում։ 2011 թվականի մայիսի 7-ին՝ «Ռոմայի» դեմ ոչ ոքիից հետո (առաջնության ավարտից 2 տուր առաջ) «Միլանը» վերջին 7 տարվա մեջ պաշտոնապես հաղթեց առաջին *[[Սկուդետտո]]ն*։ Իբրահիմովիչը հաղթեց իր 8-րդ ազգային առաջնությունն անընդմեջ, եթե հաշվի առնենք «Յուվենտուսի» 2005-ի և 2006-ի տիտղոսները, որից ակումբը զրկվեց 2006 թվականի կոռուպցիոն սկանդալի պատճառով։ 7 տարվա ընթացքում (2003-2011) նա 3 երկրի 5 ակումբ փոխեց, բայց յուրաքանչյուր ակումբի հետ անփոփոխ ավարտեց մրցաշրջանները՝ աղյուսակում առաջին տեղն զբաղեցնելով։ Ամբողջ մրցաշրջանի արդյունքում Իբրահիմովիչն աչքի ընկավ 21 անգամ և բոլոր առաջնություններում կատարեց 11 արդյունավետ փոխանցում, ինչի համար նրան սկսեցին համեմատել «Միլանի» լեգենդ Մարկո վան Բաստենի հետ։ Հունիսի 18-ին իտալական ակումբը «Բարսելոնայից» գնեց շվեդի տրանսֆերը։

2011-2012 մրցաշրջանի իր առաջին գոլը Զլատանը խփեց 2011 թվականի օգոստոսի 6-ին Իտալիայի սուպերգավաթի շրջանակներում «Ինտերի» դեմ կայացած խաղում, որն ավարտվեց 2:1 հաշվով՝ հօգուտ «Միլանի»։ Առաջնությունում Զլատանն աչքի ընկավ դեռ առաջին տուրում՝ «Լացիոյի» դեմ խաղում (2:2)։ Մրցաշրջանում իր 3-րդ գնդակը Զլատանը խփեց Չեմպիոնների Լիգայի 2011-2012 մրցաշրջանի խմբային փուլի երկրորդ՝ «Վիկտորիա Պլզենի» դեմ խաղում՝ աչքի ընկնելով 11 մետրանոցից։ 2011 թվականի նոյեմբերի 23-ին Իբրահիմովիչը «Բարսելոնայի» դեմ խաղում խփեց իր թիմի առաջին գնդակը (2:3)։ Նա աչքի ընկավ 20-րդ րոպեին՝ սառնասրտորեն խաբելով իր նախկին թիմակից Վիկտոր Վալդեսին։ 2011 թվականի նոյեմբերի 28-ին «Կիևոյին» խփած 2 գնդակներից առաջինը Իբրահիմովիչի համար 100-րդն էր Սերիա A-ում։

2012 թվականի հունվարի 5-ին «Նապոլիի» դեմ խաղի դրվագներից մեկում շվեդը հարվածեց նեապոլցի պաշտպան Սալվատոր Արոնիկայի դեմքին, ինչի համար հեռացվեց խաղադաշտից, իսկ ավելի ուշ կրկին ստացավ երեքխաղյա որակազրկում։ Փետրվարի 15-ին՝ «Արսենալի» դեմ փլեյ-օֆֆի խաղում (4:0), Զլատանը դարձավ հանդիպման լավագույն ֆուտբոլիստ՝ խփելով մեկ գոլ և կատարելով 2 գոլային փոխանցում։ 2012 թվականի մարտի 3-ին «Պալերմոյի» դեմ արտագնա խաղում Իբրահիմովիչը «Միլանի» կազմում ձևակերպեց իր առաջին և միակ հետ-տրիկը (4:0)։ Նա աչքի ընկավ 21-րդ, 31-րդ և 35-րդ րոպեներին (հետ-տրիկ 14 րոպեում)։
Մրցաշրջանի արդյունքում նա դարձավ Իտալիայի առաջնության լավագույն ռմբարկու՝ 32 խաղերում աչքի ընկնելով 28 անգամ։ Ընդհանուր առմամբ մրցաշրջանի ընթացքում Իբրահիմովիչը 35 գնդակ խփեց (28-ն առաջնությունում, 5-ը ՈՒԵՖԱ Եվրոպայի Լիգայում, 1-ը Իտալիայի գավաթում և սուպերգավաթում)։

### «Պարի Սեն-Ժերմեն»
thumb|left|Իբրահիմովիչը սպորտային տնօրեն Լեոնարդոյի (աջից) և նախագահ Նասեր ալ-Հելայիֆի (ձախից) հետ՝ «ՊՍԺ»-ում ներկայացման ժամանակ
2012 թվականի հուլիսի 17-ին ֆրանսիական «Պարի Սեն-Ժերմենը» հաստատեց, որ ակումբն Իբրահիմովիչի ձեռքբերման հարցով համաձայնության է եկել «Միլանի» հետ, ում տրանսֆերային արժեքը գնահատվեց 20 միլիոն եվրո։ Հաշվի առնելով «ՊՍԺ» տեղափոխության արժեքը՝ ակումբները Զլատանի համար ծախսել են 171 միլիոն եվրո, ինչը նրան դարձնում է 2-րդ ամենաթանկ ֆուտբոլիստը պատմության մեջ (Դի Մարիայից հետո), եթե հաշվենք նրա համար ծախսված ընդհանուր ֆինանսական միջոցները։ Կնքվեց եռամյա պայմանագիր, ըստ որի Զլատանը պետք է ստանար տարեկան 14 միլիոն եվրո։ Հունիսի 18-ին տեղի ունեցավ մամուլի ասուլիս, որի ժամանակ շվեդն ասաց. «Սա իմ կարիերայի հաջորդ քայլն է. ևս մի երազանք, որ իրականություն դարձավ։ «ՊՍԺ»-ն շատ հետաքրքիր նախագիծ է, որի մի մասն էլ ես եմ ուզում լինել։ Ես այս ակումբի հետ ցանկանում եմ պատմություն կերտել, ես այստեղ եմ եկել հաղթելու, և սա այն ամենն է, ինչի մասին մտածում եմ»։

«ՊՍԺ»-ի կազմում Զլատանն առաջին անգամ պաշտոնապես խաղադաշտ դուրս եկավ 2012 թվականի օգոստոսի 11-ին Ֆրանսիայի առաջնության առաջին տուրում կայացած «Լորյանի» դեմ խաղում (2:2), որտեղ նոր ակումբի կազմում խփեց իր առաջին 2 գոլերը՝ աչքի ընկնելով 65-րդ րոպեին և 11 մետրանոցից՝ 86-րդ րոպեին։ Իբրահիմովիչը «Լիլի» դեմ խաղի առաջին խաղակեսում դուբլ ձևակերպեց, որն օգնեց «ՊՍԺ»-ին վերջին 3 անընդմեջ ոչոքիանոց արդյունքներից հետո հաղթանակի հասնել։
thumb|right|Զլատանը 2012 թվականի նոյեմբերին

Սեպտեմբերի 18-ին Չեմպիոնների Լիգայի 2012-2013 մրցաշրջանի խմբային փուլի՝ Կիևի «Դինամոյի» դեմ խաղում Իբրահիմովիչն աչքի ընկավ 11 մետրանոցից՝ Կառլո Անչելոտտիի գլխավորությամբ 5 հանդիպումներում խփելով իր 6-րդ գոլը։ Այսպիսով՝ նա դարձավ առաջին ֆուտբոլիստը, ով Չեմպիոնների Լիգայում գոլ է խփել 6 տարբեր թիմերի կազմում խաղալիս։ 2012 թվականի հոկտեմբերի 8-ին Զլատանը դարձավ պատմության մեջ 3-րդ ֆուտբոլիստը (Ռոնալդինյոյից և Լորան Բլանից հետո), ով մասնակցել է իսպանական Էլ Կլասիկոյին, միլանյան դերբիին Իտալիայում և Le Classique ֆրանսիական դերբիին, որն ընթանում է «Մարսելի» և «Պարի Սեն-Ժերմենի» միջև։ Այդ խաղում «ՊՍԺ»-ի 2 գոլերն էլ նա խփեց։ Խաղն ավարտվեց 2:2 հաշվով։ 2012 թվականի դեկտեմբերի 11-ին «Վալանսյենի» դեմ խաղում Զլատանը «ՊՍԺ»-ի կազմում ձևակերպեց իր առաջին հետ-տրիկը (4:0)։

2013 թվականի հունվարին՝ բրազիլացի Նենեի հեռանալուց հետո, Իբրահիմովիչը վերցրեց 10 համարը։ Մինչ այդ՝ այլ ակումբ տեղափոխվելուց առաջ նա 2 անգամ համարը փոխել է «10»-ի, սակայն դրանից հետո պաշտոնական խաղերում խաղադաշտում այդ համարով չէր հայտնվում։ 2013 թվականի ապրիլին Զլատանն աչքի ընկավ Չեմպիոնների Լիգայի փլեյ-օֆֆ փուլում՝ գրավելով իր նախկին թիմի՝ «Բարսելոնայի» դարպասը։ Այդուհանդերձ, «Կամպ Նոուում» կայացած պատասխան խաղում արձանագրվեց 1:1 հաշվով ոչ-ոքի, և ըստ արտագնա խաղում խփած գոլի կանոնի՝ հաջորդ փուլ անցավ «Բարսելոնան»։ Զլատանը դարձավ Չեմպիոնների Լիգայի 2012-2013 մրցաշրջանի լավագույն ասիստենտ՝ կատարելով 7 գոլային փոխանցում։

2013 թվականի մայիսի 12-ին «ՊՍԺ»-ն 1:0 հաշվով հաղթեց «Մարսելին»՝ դառնալով 2012-2013 մրցաշրջանի Ֆրանսիայի չեմպիոն։ Սա «փարիզեցիների» 3-րդ տիտղոսն էր, իսկ 1994-ից սկսած՝ առաջինը։ Իր խփած 30 գնդակով նա նաև դարձավ առաջնության լավագույն ռմբարկու։ «ՊՍԺ»-ի կազմում վերջին անգամ 30 գոլ խփել է Ժան-Պիեռ Պապենը՝ 1989-1990 մրցաշրջանում։ Իբրահիմովիչն ազգային առաջնությունում իր կարիերայի ընթացքում առաջին անգամ հասավ 30 գոլի սահմանին։ Մայիսի 20-ին Զլատանը ճանաչվեց Ֆրանսիայի 2012-2013 մրցաշրջանի լավագույն խաղացող։

Մրցաշրջանում իր առաջին գոլը Զլատանը խփեց օգոստոսի 31-ին «Գենգամի» դեմ խաղում (2:0)՝ աչքի ընկնելով մրցավարի կողմից ավելացված ժամանակում։ Սեպտեմբերի 24-ին Իբրահիմովիչը «Պարի Սեն-Ժերմենի» հետ երկարաձգեց պայմանագիրը մինչև 2016 թվականը։ Մի շաբաթ անց՝ հոկտեմբերի 2-ին, շվեդը Չեմպիոնների Լիգայի խմբային փուլի «Բենֆիկայի» դեմ խաղում 2 գոլ խփեց։ Հոկտեմբերի 19-ին Զլատանը մասնակցեց «Բաստիայի» ջախջախմանը (4:0)՝ խփելով 2 գնդակ։ Հատկապես գեղեցիկ ստացվեց շվեդի առաջին գոլը, որը նա խփեց կրնկով։ 4 օր անց՝ 2013 թվականի հոկտեմբերի 23-ին, Չեմպիոնների Լիգայի 2013-2014 մրցաշրջանի խմբային փուլի «Անդերլեխտի» դեմ արտագնա խաղում նա ձևակերպեց արագությամբ 8-րդ հետ-տրիկը և դարձավ մեկն այն 11 ֆուտբոլիստներից, ովքեր 4 գոլ են խփել Չեմպիոնների Լիգայի մեկ խաղում։ 3-րդ գնդակի թռիչքի արագությունը կազմեց 41 մ/վ։ 2014 թվականի հունվարի 20-ին՝ Լիգա 1-ի 21-րդ տուրի «Նանտի» դեմ խաղում, Զլատանը դուբլ ձևակերպեց (5:0)։ Այդ խաղի երկրորդ գոլը շվեդի համար 300-րդը դարձավ ակումբային կարիերայում։ 2014 թվականի մարտի 16-ին Իբրահիմովիչը դուբլ ձևակերպեց «Սենտ Էտյենի» դարպասին, գերազանցեց ակումբային ռեկորդը, որն ավելի քան 35 տարի պատկանում էր Կառլոս Բիանկիին. մրցաշրջանի բոլոր առաջնություններում շվեդը «ՊՍԺ»-ի կազմում խփեց իր 39-րդ և 40-րդ գոլերը։ 2014 թվականի ապրիլի 19-ին «ՊՍԺ»-ն, հաղթանակ տանելով «Ստադ դե Ֆրանսում»՝ «Լիոնի» դեմ խաղում (2:1), դարձավ Ֆրանսիական լիգայի գավաթի հաղթող։ Իբրահիմովիչն այդ խաղին չմասնակցեց աջ ազդրի վնասվածքի պատճառով, որն ստացել էր Չեմպիոնների Լիգայի քառորդ եզրափակչի «Չելսիի» դեմ խաղում (3:1)։ 2014 թվականի մայիսի 7-ին «ՊՍԺ»-ն ժամկետից շուտ դարձավ 2013-2014 մրցաշրջանի Ֆրանսիայի չեմպիոն։ Դա տեղի ունեցավ այն բանից հետո, երբ մրցաշրջանի ավարտից 2 տուր առաջ «Մոնակոն» «Գենգամի» դեմ խաղում բաց թողեց հաղթանակը (1:1)։ Սա «կարմրակապույտների» 2-րդ անընդմեջ տիտղոսն էր և 4-րդը՝ ակումբի պատմության մեջ։ Մայիսի 12-ին Իբրահիմովիչը ճանաչվեց Ֆրանսիայի առաջնության 2013-2014 մրցաշրջանի լավագույն ֆուտբոլիստ։ Այդ մրցանակին շվեդն արժանացավ 2-րդ անգամ անընդմեջ։ Զլատանը, 33 խաղում խփելով 26 գոլ (6-ը 11 մետրանոցից), 2-րդ մրցաշրջանն անընդմեջ դարձավ Ֆրանսիայի առաջնության լավագույն ռմբարկու։

200px|thumb|right|Իբրահիմովիչը ողջունում է ակումբի երկրպագուներին (2012)
2014 թվականի օգոստոսին դուբլ ձևակերպեց Ֆրանսիայի Սուպերգավաթի շրջանակներում կայացած «Գենգամի» դեմ խաղում և հաղթանակ բերեց իր թիմին (2:0)։ «ՊՍԺ»-ն սկսեց չեմպիոնական տիտղոսը պաշտպանել «Ռեյմսի» դեմ ոչ-ոքի խաղալուց հետո (2:2). Զլատանը խաղի հաշիվը բացեց 7-րդ րոպեին, իսկ 19-րդին չիրացրեց 11 մետրանոցը։ Օգոստոսի 16-ին Լիգա 1-ի 2-րդ տուրի «Բաստիայի» դեմ խաղում Իբրահիմովիչը վնասվածք ստացավ։ Պարզվեց, որ խաղացողն ունի որովայնի մկանների մասնակի պատռվածք։ Նա դաշտում անցկացրեց ընդամենը 15 րոպե։ Ամբողջ մրցաշրջանում Զլատանը մասնակցեց 7 խաղի, որոնցում խփեց 7 գոլ և կատարեց 1 գոլային փոխանցում։ Սեպտեմբերի 1-ին Իբրահիմովիչն օգնեց «ՊՍԺ»-ին առաջնության 4-րդ տուրում ջախջախել «Սենտ Էտյենին» (5:0)` ձևակերպելով հետ-տրիկ։ Սեպտեմբերի 23-ին` «Կանի» դեմ խաղից առաջ, ֆրանսիական մամուլը հաղորդեց, որ շվեդ հարձակվողը կրնկի ցավեր ունենալու պատճառով խաղադաշտ դուրս չի գա։ Վնասվածքի պատճառով Զլատանը բաց թողեց Չեմպիոնների Լիգայի 2014-2015 մրցաշրջանի խմբային փուլի 2-րդ տուրի՝ «Բարսելոնայի» դեմ խաղը։ Ընդհանուր առմամբ հարձակվողը բաց թողեց մոտ կես ամիս և խաղադաշտ վերադարձավ Լիգա 1-ի 13-րդ տուրի «ՊՍԺ»-«Մարսել» խաղում (2:0)։ Նոյեմբերի 11-ին Իբրահիմովիչն 9-րդ անգամ ճանաչվեց Շվեդիայի տարվա խաղացող։ Նա մրցանակը նվիրեց իր եղբայր Սապկոյի հիշատակին, ով ապրիլին 40 տարեկանում մահացել էր խրոնիկական հիվանդությունից, ինչպես նաև «Մարսելի» նախկին խաղացող Կլաս Ինգեսսոնին, ով 46 տարեկանում մահացել էր ուռուցքից, և շվեդ պաշտպան Պոնտուս Սեգերստրոմին, ով 33 տարեկանում մահացել էր ուղեղի ուռուցքից։ 2 ֆուտբոլիստներն էլ կյանքից հեռացել են հոկտեմբերին։ Մարտի 11-ին Իբրահիմովիչը Չեմպիոնների Լիգայում ստացած կարմիր քարտերի քանակով կրկնեց հոլանդացի Էդգար Դավիդսի ռեկորդը. շվեդը 1/8 եզրափակչի՝ «Չելսիի» դեմ խաղի 31-րդ րոպեին ստացավ իր 4-րդ կարմիր քարտը։ Ապրիլի 8-ին Ֆրանսիայի գավաթի կիսաեզրափակչում «ՊՍԺ»-ն հաղթեց «Սենտ Էտյենին» (4:1)։ Շվեդն այդ խաղում հետ-տրիկ ձևակերպեց, իսկ առաջին գոլն իր համար 100-րդը դարձավ «փարիզեցիների» կազմում։ Ապրիլի 10-ին Իբրահիմովիչը Ֆրանսիայի առաջնության 29-րդ տուրի «Բորդոյի» դեմ խաղում (2:3) մրցավարին վիրավորելու համար որակազրկվեց 4 խաղով։ Սակայն Զլատանը պնդում էր, որ իր ասածները մրցավարին չէին վերաբերվում։ Խաղից հետո խաղացողն ասաց, որ «15 տարվա խաղային կարիերայում երբեք չի տեսել այդպիսի վատ մրցավարություն, ինչպիսին այդ կեղտոտ երկրում էր»։ Հետագայում, երբ «ՊՍԺ»-ն Ֆրանսիայի օլիմպիական կոմիտեում վիճարկեց Իբրահիմովիչի պատիժը, որակազրկումը կրճատվեց մինչև 3 խաղի։ Ապրիլի 11-ին շվեդը դարձավ Ֆրանսիական լիգայի գավաթի գավաթակիր. եզրափակչում «ՊՍԺ»-ն 0:4 հաշվով հաղթեց «Բաստիային»։ Խաղի ժամանակ Իբրահիմովիչը դուբլ ձևակերպեց, ինչպես նաև ճանաչվեց եզրափակչի լավագույն ֆուտբոլիստ։ 2015 թվականի մայիսի 16-ին Զլատանը «ՊՍԺ»-ի կազմում 3-րդ անգամ անընդմեջ դարձավ Ֆրանսիայի չեմպիոն։ Նա իր խփած 19 գնդակով ռմբարկուների շարքում զբաղեցրեց 3-րդ հորիզոնականը։ Ֆրանսիական Լիգա 1-ի մրցաշրջանի լավագույն ֆուտբոլիստի քվեարկության ժամանակ ազգային միության վարկածով Իբրահիմովիչն զբաղեցրեց 2-րդ տեղը՝ զիջելով տիտղոսն Ալեքսանդր Լակազետին։

[մինի|ձախից|Իբրահիմովիչը [Չեմպիոնների Լիգա|ՉԼ-ի շրջանակներում կայացած «Չելսի»-ի դեմ խաղին (մարտի 9, 2016)]]

2015 թվականի օգոստոսի 1-ին «Լիոնի» դեմ խաղում Զլատանը հաղթեց Ֆրանսիայի Սուպերգավաթը (2:0)։ Խաղի ավարտից 5 րոպե առաջ Զլատանը հարվածեց գնդակին և ցավ զգաց։ Հետագայում ախտորոշվեց աջ ծնկի ներքին կապանի ձգում, ինչի պատճառով շվեդը բաց թողեց առաջնության առաջին երեք տուրերը և խաղադաշտ դուրս եկավ միայն օգոստոսի 31-ին՝ «Մոնակոյի» դեմ խաղում (3:0)։ Եվրոպայի 2016 թվականի առաջնության նախընտրական փուլի Ռուսաստանի հավաքականի դեմ խաղում ստացած վնասվածքի պատճառով Զլատանը բաց թողեց 5-րդ տուրի «Բորդոյի» դեմ խաղը։ Սեպտեմբերի 16-ին ՈՒԵՖԱ Չեմպիոնների Լիգա 2015-2016-ի խմբային փուլի առաջին տուրում Իբրահիմովիչը գոլ խփեց իր հարազատ «Մալմյո» ակումբին (2:0)։ Հոկտեմբերի 4-ին Զլատանը առաջնության 9-րդ տուրում կայացած «Մարսելի» դեմ խաղում դուբլ ձևակերպեց։ Իրացնելով 11 մետրանոցները 41-րդ և 44-րդ րոպեներին՝ Զլատանը փարիզցիների կազմում խփեց իր 110-րդ գոլը և դարձավ «ՊՍԺ»-ի լավագույն ռմբարկուն՝ շրջանցելով Պեդրու Պաուլետային (109)։ Նոյեմբերի 7-ին «Թուլուզի» դեմ խաղի 18-րդ րոպեին աչքի ընկնելով՝ Իբրահիմովիչը կրկնեց անձնական ռեկորդը՝ գոլ խփելով Ֆրանսիայի առաջնության 6 խաղերում անընդմեջ։ Նոյեմբերի 10-ին Իբրահիմովիչը 10-րդ անգամ անընդմեջ ճանաչվեց Շվեդիայի տարվա լավագույն խաղացող։ Նոյեմբերի 21-ին Ֆրանսիայի առաջնության 14-րդ տուրի շրջանակներում կայացած «ՊՍԺ»-«Լորյան» խաղը Լիգա 1-ում 100-րդը դարձավ Իբրահիմովիչի համար։ Նոյեմբերի 25-ին Զլատանը վարձեց Մալմյոյի գլխավոր հրապարակը, որպեսզի երկրպագուները կարողանան հետևել Չեմպիոնների Լիգայի խմբային փուլում կայանալիք «ՊՍԺ»-«Մալմյո» խաղին (5:0)։ Այդ խաղում Իբրահիմովիչնը աչքի ընկավ գոլով։ Դեկտեմբերի 4-ին Ֆրանսիայի առաջնության 17-րդ տուրում կայացած «Նիցցայի» դեմ խաղում շվեդը 11 մետրանոցից գոլ խփեց։ 34-ամյա հարձակվողի համար այդ գոլն 86-րդն էր Լիգա 1-ի շրջանակներում, ինչը նրան թույլ տվեց դառնալ փարիզյան ակումբի լավագույն ռմբարկուն ֆրանսիական առաջնությունում։ 2016 թվականի մարտի 13-ին «ՊՍԺ»-ն ջախջախեց «Տրուային» 9-0 հաշվով և ժամկետից շուտ (8 տուր առաջ) հռչակվեց Ֆրանսիայի չեմպիոն։ Այդ խաղում Զլատանը պոկեր ձևակերպեց. 52-րդ րոպեին խփած գնդակը շվեդի համար 100-րդը դարձավ Լիգա 1-ում, ինչին հասնելու համար 34-ամյա հարձակվողից 115 խաղ պահանջվեց։ Մայիսի 21-ին Զլատանը դուբլ ձևակերպեց Ֆրանսիայի գավաթի եզրափակչում կայացած «Մարսելի» դեմ խաղում (4:2), ինչը «ՊՍԺ»-ին թույլ տվեց 10-րդ անգամ նվաճել այդ տիտղոսը։ Խփած 38 գոլով Զլատանը դարձավ Ֆրանսիայի 2015-2016 մրցաշրջանի առաջնության լավագույն ռմբարկու, ինչպես նաև պրոֆեսիոնալ ֆուտբոլիստների Ազգային միության վարկածով ճանաչվեց մրցաշրջանի լավագույն խաղացող։

2016 թվականի մայիսին Իբրահիմովիչը հայտարարեց, որ չի երկարաձգելու «ՊՍԺ»-ի հետ պայմանագիրը և ամռանը կլքի ակումբը։

### «Մանչեսթեր Յունայթեդ»
[մինի|ձախից|Իբրահիմովիչը [ՈՒԵՖԱ Եվրոպայի Լիգա 2016-2017-ի շրջանակներում կայացած «Զարյայի» դեմ խաղին (սեպտեմբերի 29, 2016)]]
2016 թվականի հունիսի 30-ին Իբրահիմովիչն իր Ինստագրամի միջոցով հայտնեց անգլիական «Մանչեսթեր Յունայթեդ» տեղափոխվելու մասին։ Հուլիսի 1-ին «Մանչեսթեր Յունայթեդը» պաշտոնապես հայտարարել է, որ պայմանագիր է կնքել Իբրահիմովիչի հետ։ Ակումբի կազմում անցկացրած իր առաջին՝ ընկերական խաղում Իբրահիմովիչը գոլ է խփել «Գալաթասարայի» դարպասը։ Ակումբի կազմում նրա պաշտոնական դեբյուտը կայացել է 2016 թվականի օգոստոսի 7-ին Անգլիայի Սուպերգավաթի շրջանակներում «Լեսթեր Սիթի» դեմ անցկացվող խաղում, որում նա խփել է հաղթական գոլը։ Օգոստոսի 14-ին Զլատանը գոլ է խփել Պրեմիեր լիգայի շրջանակներում «Բորնմութի» դեմ խաղում՝ 23 մետր հեռավորությունից գրավելով հակառակորդի դարպասի ներքին ձախ անկյունը։ Այդպիսով նա ռեկորդ է սահմանել որպես ֆուտբոլիստ, ով գոլ է խփել Անգլիայի, Իտալիայի, Իսպանիայի, Ֆրանսիայի առաջնությունների ու Պրեմիեր լիգայի դեբյուտային խաղերում։ Օգոստոսի 19-ին «Օլդ Թրաֆորդում» Իբրահիմովիչը «Յունայթեդի» կազմում պաշտոնական խաղում նշեց իր նորամուտը։ Դա Պրեմիեր լիգայի 2-րդ տուրում կայացած «Սաութհեմփթոնի» դեմ խաղն էր։ Զլատանը հանդիպման հաշիվը բացեց 36-րդ րոպեին՝ ճշգրիտ եզրափակելով Ուեյն Ռունիի՝ աջ եզրից կատարած փոխանցումը, իսկ 52-րդ րոպեին շվեդը գրանցեց խաղի վերջնական՝ 2:0 հաշիվը՝ դարպասը գրավելով 11 մետրանոցից։ Իբրահիմովիչը նաև ճանաչվեց խաղի լավագույն խաղացող։ 4-րդ տուրի տնային խաղում՝ սեպտեմբերի 10-ի մանչեսթերյան դերբիում, Զլատանը Անգլիայի առաջնությունում խփեց իր 4-րդ գնդակը, որը, սակայն չօգնեց իր թիմին հաղթանակ տոնել։ Խաղն ավարտվեց 1:2՝ հօգուտ հյուրերի։

### «Լոս Անջելես Գալաքսի»

## Շվեդիայի հավաքական
thumb|right|upright|Իբրահիմովիչը խաղում է Շվեդիայի կազմում (2006 թվական)
Զլատան Իբրահիմովիչը կարող էր խաղալ Խորվաթիայի ու Բոսնիա և Հերցեգովինայի հավաքականներում, սակայն ընտրեց Շվեդիան, որտեղ ծնվել էր։

Շվեդիայի հավաքականի կազմում իր առաջին խաղը 19-ամյա Զլատան Իբրահիմովիչն անցկացրեց 2001 թվականի հունվարի 31-ին՝ մասնակցելով Ֆարերյան կղզիների դեմ խաղին։ Հավաքականի կազմում Զլատանն առաջին գոլը խփեց իր 20-ամյակից 4 օր անց՝ 2001 թվականի հոկտեմբերի 7-ին։ «Ռոսունդա» մարզադաշտում, 2002 թվականի աշխարհի առաջնության նախընտրական փուլի շրջանակներում կայացած Ադրբեջանի հավաքականի դեմ խաղում, նա գրավեց վերջինիս դարպասը։ Իբրահիմովիչն աշխարհի 2002 թվականի առաջնության ժամանակ Շվեդիայի հավաքականի խաղացող էր, սակայն միայն 2 անգամ խաղադաշտ դուրս եկավ՝ Արգենտինայի և Սենեգալի հավաքականների դեմ խաղերի վերջնամասում։

Եվրո 2004-ին շվեդը դարձավ հիմնական կազմի առանցքային խաղացող։ Նա Բուլղարիայի հավաքականի դեմ խաղում աչքի ընկավ 11 մետրանոցից, իսկ Իտալիայի հավաքականի դարպասը կրնկով խփած գոլը, որը գործնականում շվեդների համար ապահովեց քառորդ եզրափակչի ուղեգիր, դարձավ առաջնության ամենադիտարժաններից մեկը։ Բացի դրանից, Նիդերլանդների հավաքականի դեմ քառորդ եզրափակչի խաղում Իբրահիմովիչը վրիպեց հետխաղյա 11 մետրանոցից՝ գնդակն ուղարկելով դարպասից վեր, ինչը Շվեդիային թույլ չտվեց առաջ գնալ։

2004 թվականի սեպտեմբերի 4-ին՝ 2006 թվականի ԱԱ-ի նախընտրական փուլի ժամանակ, Իբրահիմովիչը Մալթայի հավաքականի դեմ խաղում պոկեր ձևակերպեց (7:0)։ Կոնկրետ 2006 թվականի աշխարհի առաջնությանը Զլատանը գոլ չխփեց, իսկ իր հավաքականը դուրս մնաց 1/8 եզրափակչից՝ պարտվելով Գերմանիային։

2006 թվականի սեպտեմբերի 6-ին Իբրահիմովիչը հրավիրվեց Եվրո 2008-ի նախընտրական փուլի շրջանակներում կայացած Լիխտենշտեյնի դեմ խաղին, բայց խաղից 2 օր առաջ հավաքականի իր ընկերներ Քրիստիան Վիլհելմսոնի և Ուլոֆ Մելբերգի հետ խախտեց պարետային ժամը՝ այցելելով գիշերային ակումբ։ Չնայած խաղացողներից ոչ մեկն ալկոհոլ չէր օգտագործել, սակայն Շվեդիայի հավաքականի գլխավոր մարզիչ Լարս Լագերբեկը հեռացրեց նրանց խաղից և տուն ուղարկեց։ Մելբերգը և Վիլհելմսոնը չվիճեցին մարզչի հետ, բայց Իբրահիմովիչը դա անարդար համարեց և դրա պատճառով հրաժարվեց մասնակցել Իսլանդիայի և Իսպանիայի հավաքականների դեմ կայանալիք նախընտրական խաղերին։ Նա հրաժարվեց մասնակցել նաև Եգիպտոսի դեմ 2007 թվականի փետրվարի 7-ի ընկերական խաղին։ Մեկ ամիս անց Զլատանը դադարեցրեց իր բոյկոտը։ Մարտի 28-ին Հյուսիսային Իռլանդիայի դեմ խաղում նա վերադարձավ Շվեդիայի հավաքականի կազմ։ Իբրահիմովիչն այդպես էլ չկարողացավ աչքի ընկնել Եվրո 2008-ի նախընտրական փուլում։ 2007 թվականին Զլատանը դարձավ Շվեդիայի տարվա ֆուտբոլիստ։

Մինչև Եվրո 2008-ի սկիզբը Զլատանը վնասեց ծունկը և ցավազրկող սրսկումների կարիք ուներ, թեև նա կարողացավ 2 գոլով աչքի ընկնել՝ գրավելով հույների և իսպանացիների դարպասները։ Այդ գնդակներից մեկը ճանաչվեց տուրի լավագույնը, սակայն շվեդները չկարողացան դուրս գալ փլեյ-օֆֆ։

[thumb|right|upright|280px|Իբրահիմովիչը (վերևի շարքից 2-րդը) [Շվեդիայի ֆուտբոլի ազգային հավաքական|Շվեդիայի հավաքականի կազմում՝ Աշխարհի 2014 թվականի առաջնության շրջանակներում կայացած Ավստրիայի դեմ խաղում]]
Եվրո 2012-ի նախընտրական փուլում իր առաջին գոլերը Իբրահիմովիչը խփեց Սան Մարինոյի դեմ խաղում։ Խաղն ավարտվեց 6:0 հաշվով։ 2011 թվականի հունիսի 7-ին Ֆինլանդիայի դեմ խաղում Իբրահիմովիչը հետ-տրիկ ձևակերպեց՝ աչքի ընկնելով 31-րդ, 35-րդ և 53-րդ րոպեներին։

Եվրո 2012-ին Իբրահիմովիչը գոլ խփեց առաջնության հենց առաջին՝ Ուկրաինայի դեմ կայացած խաղում։ Ինչպես նաև Զլատանն աչքի ընկավ Ֆրանսիայի հավաքականի դեմ խաղում, որը հաղթական դարձավ շվեդների համար։ Սակայն շվեդական հավաքականը խմբային փուլից հետո կրկին դուրս մնաց մրցաշարից։

Իբրահիմովիչը Բեռլինի «Օլիմպիաշտադիոնում» 2014 թվականի ԱԱ-ի նախընտրական փուլում Գերմանիայի հավաքականի դեմ խաղում խփեց Շվեդիայի առաջին գոլը։ 53-րդ րոպեին, երբ շվեդները պարտվում էին 4:0 հաշվով, կարողացան հավաքվել և ոչ ոքի կորզել՝ 4:4: Դա պատմության մեջ առաջին անգամ էր, երբ Գերմանիայի հավաքականը չհաղթեց՝ խաղի ընթացքում 4 գնդակի առավելություն ունենալով։

2012 թվականի նոյեմբերի 14-ին Անգլիայի դեմ ընկերական խաղում, որն անցկացվում էր ֆուտբոլային նոր «Friends Arena» մարզադաշտում, Իբրահիմովիչը պոկեր ձևակերպեց, իսկ խաղն ավարտվեց 4:2 հաշվով։ Հատկապես գեղեցիկ ստացվեց շվեդի 4-րդ գոլը. Զլատանը տուգանային հրապարակի սահմաններից դուրս (մոտ 32-35 մետր հեռավորությունից) «մկրատ» ձևով հարվածեց, ինչից հետո գնդակը հակառակ հետագծով հայտնվեց դարպասում։ Այդ «գլուխգործոցի» համար Իբրահիմովիչը 2013 թվականին ստացավ Ֆերենց Պուշկաշի անվան մրցանակը։

2013 թվականի օգոստոսի 14-ին Զլատանը հետ-տրիկ ձևակերպեց սկանդինավյան մրցակցի՝ Նորվեգիայի դեմ խաղում։

Իբրահիմովիչն ԱԱ 2014-ի նախընտրական փուլն ավարտեց խփած 8 գնդակով, որոնց թվում էին 2 գոլը Պորտուգալիայի դեմ անցումային խաղում, սակայն հավաքականն կրկին դուրս մնաց 2014 թվականի աշխարհի առաջնության խմբային փուլից։

2014 թվականի սեպտեմբերի 4-ին Զլատանը, դուբլ ձևակերպելով Էստոնիայի հավաքականի դեմ ընկերական խաղում, դարձավ Շվեդիայի հավաքականի պատմության լավագույն ռմբարկու։ Հարձակվողը հավաքականում խփած գոլերի թիվը հասցրեց 50-ի և առաջ անցավ Սվեն Ռյուդելից, ում ակտիվում 49 գնդակ կար։ Այդպես նաև 2-րդ գոլը, որը շվեդը խփեց 24-րդ րոպեին, թույլ տվեց նրան դառնալ հազվադեպ ձեռքբերման հեղինակ. իր կարիերայի ընթացքում նրան հաջողվել է խաղային ժամանակի յուրաքանչյուր րոպեին գոնե 1 գոլ խփել։

Եվրո 2016-ի ընտրական խաղերում հավաքականի ավագն էր։ 2014 թվականի սեպտեմբերի 8-ին Իբրահիմովիչն անցկացրեց իր 100-րդ հանդիպումը Շվեդիայի հավաքականի կազմում։ Դա տեղի ունեցավ Ավստրիայի հավաքականի դեմ խաղում (1:1)։ Ընտրական փուլի արդյունքում Շվեդիան G խմբում զբաղեցրեց 3-րդ տեղը և հայտնվեց անցումային խաղերում։ 2015 թվականի նոյեմբերի 14-ին Իբրահիմովիչը հաղթական գոլ խփեց Դանիայի հավաքականի դեմ առաջին անցումային խաղում (2:1)։ 3 օր անց՝ պատասխան անցումային խաղում դուբլ ձևակերպեց, ինչը Շվեդիայի հավաքականին թույլ տվեց որակավորվել Եվրո 2016-ին։ Ընտրական փուլի անցկացրած 10 խաղերում Իբրան 11 գնդակ խփեց՝ դառնալով ընտրական փուլի երկրորդ ռմբարկուն՝ Լեհաստանի հավաքականի խաղացող Ռոբերտ Լևանդովսկուց հետո։ Եզրափակիչ փուլում խաղաց խմբային փուլի բոլոր երեք խաղերում՝ առանց փոխարինվելու։ Շվեդիայի հավաքականը, հավաքելով 1 միավոր, զբաղեցրեց E խմբի վերջին տեղը և դուրս մնաց առաջնությունից։ 2016 թվականի հունիսի 22-ին Զլատանը հայտարարեց Շվեդիայի հավաքականում կարիերան ավարտելու մասին։

### Զլատան Իբրահիմովիչի խաղերը Շվեդիայի հավաքականի կազմում

**Ընդհանուր՝ 116 խաղ / 62 գոլ, 55 հաղթանակ, 30 ոչ ոքի, 31 պարտություն**

## Խաղային ոճ
Զլատան Իբրահիմովիչն իրավամբ համարվում է իր սերնդի ամենաանկանխատեսելի և հմուտ հարձակվողներից մեկը։ Զլատան Իբրահիմովիչին բնութագրում են բավական հակասականությամբ. անվանում են կոպիտ և արտակարգ հարձակվող, տարօրինակ մարդ և անհավանական ֆուտբոլիստ, սկանդալային և անզուգական խաղացող։ Զլատանն աչքի է ընկնում լավ տեխնիկայով, ինչպես նաև հարվածներով, որոնք թույլ են տալիս խփել գեղեցիկ և ուժեղ գոլեր։ Շվեդն արտակարգ է խաղում գլխով, ուժեղ և ճարպիկ է, նա լավ է խաղում մեջքով դեպի դարպասը և կարող է պարծենալ՝ որպես խաղադաշտը լավ տեսնող, ճշգրիտ փոխանցումներով և գնդակին տիրապետող ֆուտբոլիստ։ Միաժամանակ ունի դյուրագրգիռ բնավորություն, ինչը հաճախ է պատճառ դարձել Իբրայի հեռացման կամ որակազրկման համար։ Զլատանի պատճառով բավականին հաճախ էին տուժում գործընկերները, օրինակ՝ Անտոնիո Կասսանոն, Քրիստիան Վիլհելմսոնը և Ռոդնի Ստրասերը։ Երբեմն շվեդը փորձում է մրցավարի հայացքից թաքցնել կոպտության դրսևորումը։ Անձամբ Զլատանն իր խաղային ոճն անվանում է «Զլատանի ոճ»։

## Անձնական կյանք
[200px|մինի|ձախից|Զլատանը և Միքայել Պերսբրանտը [Բրազիլիայում՝ ՅՈՒՆԻՍԵՖ-ի կենտրոնի բացման ժամանակ (2005 թվականի հունիսի 22)]]

Ամուսնացած է շվեդ դերասանուհի և ֆոտոմոդել Հելենա Սեգերի հետ։ Զույգն ունի 2 որդի՝ Մաքսիմիլիանը (ծնվ. 22.09.2006) և Վինսենտը (ծնվ. 06.03.2008): Ներկայումս ապրում է Փարիզում, ամառն ացն է կացնում Մալմյոյի իր ամառային տնակում։ Իբրահիմովիչը սև գոտի ունի թեկվոնդո մարզաձևից. Մալմյոյի «*Միասնություն*» () ակումբում մանկությունից զբաղվել է թեկվոնդոյով։ Զլատանը տիրապետում է 5 լեզուների՝ շվեդերենի, բոսնիերենի, անգլերենի, իսպաներենի և իտալերենի։ «Eurosport» ալիքին տված հարցազրույցում Իբրահիմովիչն ասել է, որ իր կուռքը Մուհամեդ Ալին է. «Մուհամեդ Ալին իմ նմանակումների օրինակն է ինչպես սպորտում, այնպես էլ դրա սահմաններից դուրս…»: Իբրահիմովիչը դավանում է կաթոլիկություն։

2003 թվականի Zlatan.net  կայքի կազմակերպած հարցման ժամանակ այցելուների 61%-ն (4221) արտահայտվեց հօգուտ նրա, որ Իբրայի խաղաշապիկի վրա գրվի «Zlatan», 29%-ը (2014) կողմ էին «Ibrahimović» գրությանը, 9%-ը (617) ձեռնպահ մնացին։

2011 թվականի նոյեմբերի 15-ին Իբրահիմովիչը թողարկեց «Ես Զլատանն եմ» () ինքնակենսագրությունը, որը գրվել է շվեդ գրող Դավիդ Լագերկրանցի հետ համատեղ։

2012 թվականի սեպտեմբերի 9-ին Իբրահիմովիչի անունը հավերժացվեց «փառքի ծառուղիում», որը տեղակայված է իր նախկին «Մալմյո» ակումբի տնային մարզադաշտի մոտ։

2012 թվականի ավարտին շվեդերենում Զլատան Իբրահիմովիչի պատվին հայտնվեց նոր բայ՝ «zlatanera», որն ավելացվել է բառարաններում և նշանակում է «իշխել դաշտում և նրա սահմաններից դուրս, ուժով ինչ-որ բան անել»։ Բառը գալիս է ֆրանսերենից, որտեղ անորոշ դերբայ «zlataner»-ը մտածել են «Guignols de l’info» երգիծական հաղորդման հեղինակները։

2012 թվականի դեկտեմբերին ֆրանսիացի դիջեյ Al Pach-ն թողարկեց Իբրահիմովիչին նվիրված երգ՝ «My Name is Zlatan»:

2013 թվականի գարնանը Իբրահիմովիչը Եվրատեսիլ 2013 երգի մրցույթի գլխազարդում ողջունեց հանդիսատեսներին։ Մրցույթն անցկացվում էր Շվեդիայում` Զլատանի հարազատ Մալմյո քաղաքում։

2013 թվականի նոյեմբերի 11-ին շվեդական Փոստային ծառայությունը հայտարարեց, որ նրանք մոտակա ժամանակահատվածում կթողարկեն նամականիշների լիարժեք հավաքածու` նվիրված Զլատանին։ Իբրահիմովիչը նախագծում ակտիվ դեր է խաղում, նա պետք է պատկերված լինի 5 տարբեր նամականիշների վրա։ Հարձակվողի դիմանկարով նամականիշները վաճառքի հանվեցին 2014 թվականի մարտի 27-ից։ Հաղորդվում է, որ 5 միլիոն օրինակի համար ստացվել էր նախնական պատվեր։

2013 թվականի նոյեմբերի 23-ին Զլատանը «ՊՍԺ»-ի ամբողջ թիմին նվիրեց յուրահատուկ շարքի անվանական խաղային XBox One կցուրդներ՝ պատրաստված ֆուտբոլիստի պատվերով։

Իբրահիմովիչն ունի ընդարձակ ավտոպարկ։ Նա հետևյալ մեքենաների սեփականատերն է՝ Volvo C30, Ferrari 360-Spider, Ferrari Enzo, Maserati GranTurismo, Audi Q7, Audi S8 Quattro, Porsche Cayenne Turbo, Porsche Carrera GT և Lamborghini Gallardo LP560-4, որը նա պլանավորում է ձեռք բերել մոտակա ժամանակներում։

2014 թվականի դեկտեմբերի 2-ին Իբրահիմովիչը «Պարկ դե Պրենս» մարզադաշտով էքսկուրսիա անցկացրեց Շվեդիայի թագավոր Կառլ XVI Գուստաֆի և նրա կնոջ՝ Սիլվիա թագուհու համար։

2015 թվականի փետրվարի 10-ին փարիզյան Գրեվեն մոմաթղթե քանդակների թանգարանում առաջին անգամ դրվեց Իբրահիմովիչի քանդակը։

2015 թվականի մայիսի 8-ին «Forbes» ամսագրի վարկածով 2-րդ տարին անընդմեջ Իբրան Կրիշտիանու Ռոնալդուից և Լիոնել Մեսսիից հետո դարձավ աշխարհի 3-րդ ամենաշատ վարձատրվող ֆուտբոլիստը՝ տարեկան 41,8 միլիոն $ շահույթով։

2015 թվականի նոյեմբերի 25-ին Իբրահիմովիչը դարձավ Մալմյոյի պատվավոր քաղաքացի։ Մալմյոյի 34-ամյա բնիկը քաղաքի պատվավոր քաղաքացու մեդալ ստացավ։ Դա շատ հազվադեպ տրվող մրցանակ է. վերջին 10 տարիներին այն ստացել է ընդամենը 5 մարդ։ Մալմյոյի քաղաքապետը Իբրահիմովիչին անվանեց աշխարհի ամենահայտնի տեղաբնիկը։

### Պայքար սովի դեմ

2015 թվականի փետրվարին Իբրահիմովիչը Համաշխարհային պարենային ծրագրերի շրջանակներում մասնակցեց սովի դեմ պայքարին. մարմնի վրա 50 անծանոթ մարդկանց անուններ դաջեց։ Փետրվարի 15-ին Համաշխարհային պարենային ծրագրերի ՅուԹուբյան պաշտոնական ալիքում տեսահոլովակ թողարկվեց, որը բացատրում էր շվեդի մաշկին դաջվածքների հայտնվելը. «Աշխարհում 805 միլիոն մարդ տառապում է սովից։ Նրանց մեծ մասը երեխաներ են։ Նրանք պատերազմների, բնական աղետների և դժբախտության զոհեր են։ Ինձ շատ երկրպագուներ ունեմ, ինձ աջակցում են ամբողջ աշխարհում։ Եվ այսօրվանից ես ուզում եմ, որ այդ աջակցությունները ցուցաբերվեն նրանց, ովքեր դրանց կարիքն իրոք ունեն»։

### Դաջվածքներ
Իբրահիմովիչը հայտնի է որպես դաջվածքների սիրահար։ Նա 11 դաջվածք ունի։ Դրանք հիմնականում վերաբերվում են անձնական կյանքին։
* «Կարմիր վիշապ» - Իբրահիմովիչի ամենավառ դաջվածքը։ Գտնվում է աջ կողին։
* «Мaximillian» - ավագ որդու անունը՝ աջ ձեռքին։
* «Vincent» - երկրորդ որդու անունը՝ ձախ ձեռքին։
* «Իբրահիմովիչի ծածկագիրը» - 2 դաստակներին դաջված են ծնողների, եղբայրների, քույրերի ծննդյան ամսաթվերը։ Ավելի ուշ ավելացվել են տղաների ծննդյան ամսաթվերը։
[մինի|աջից|Զլատանը [Համաշխարհային պարենային ծրագրերի մամլո ասուլիսի ժամանակ՝ փարիզյան առանձին կազմակերպության տնօրեն Մարինա Կատենի հետ]]
* «Իբրահիմովիչ» ազգանունն արաբերեն - աջ ձեռքին։
* Ցեղի նկար, որ խորհրդանշում է ընտանեկան երջանկությունը - աջ ուսին։
* Մոր անունն աջ ձեռքին։
* Հոր անունը ձախ ձեռքին։
* «Only god can judge me» (Միայն աստված կարող է ինձ դատել) - աջ կողին։
* «2 տուզ» - աջ կողին՝ վիշապից վերև։

## Առևտրային գործունեություն
Զլատանը Nike-ի հետ գովազդային պայմանագրեր ունի, որից ստանում է «Nike Mercurial» խաղակոշիկներ, որոնց արտաքին մասում ասեղնագործված են որդիների ծննդյան ամսաթվերը։ 2007 թվականի աշնանն Իբրահիմովիչը Nike ընկերության հետ համատեղ իր հարազատ Մալմյո քաղաքի Ռուսենգորդ շրջանում կառուցեց «Զլատանի թենիսահարթակը», որն ունի արհեստական խոտածածկ, ֆուտբոլի դաշտ, դարպաս և արհեստական լուսավորություն։ 2008 թվականին նա իր «ՖԲԿ Բալկան» երիտասարդական ակումբին նվիրեց Nike-ի ֆուտբոլային համազգեստների նոր լրակազմեր։

2014 թվականի հունիսի 9-ին թողարկվեց Nike-ի «Վերջին խաղը» կարճամետրաժ անիմացիոն տեսահոլովակը, որում Զլատանը դարձավ գլխավոր հերոսներից մեկը։ Հետագայում Nike ընկերությունը թողարկեց #AskZlatan անվանումն ստացած հոլովակների շարք, որտեղ շվեդ հարձակվողը հանդես է գալիս մեկնաբանի դերում և պատրաստակամություն է ցուցաբերում պատասխանելու երկրպագուների ցանկացած հարցի։

2014 թվականի հունվարին թողարկվեց Volvo XC70-ի գովազդային տեսահոլովակը, որում Իբրահիմովիչը երաժշտական արտասանությամբ կատարում էր Շվեդիայի օրհներգը։

2014 թվականի մարտի 31-ին Իբրահիմովիչը նկարահանվեց «Elle» ամսագրի տղամարդկանց տարբերակի շապիկի համար։ Իբրայի նկարահանումներն իրականացրեց հայտնի գերմանացի մոդելագործ և լուսանկարիչ Կարլ Լագերֆելդը։

2014 թվականի մայիսի 8-ին «Forbes» ամսագրի վարկածով Զլատանը Կրիշտիանու Ռոնալդուից և Լիոնել Մեսսիից հետո դարձավ աշխարհի 3-րդ ամենաշատ վարձատրվող ֆուտբոլիստը՝ տարեկան 34 միլիոն դոլար շահույթով։

## Ելույթների վիճակագրություն
### Ակումբային վիճակագրություն

### Վիճակագրությունը հավաքականում

## Ձեռքբերումներ
### Ակումբային

 **«Այաքս»**
* Նիդերլանդների չեմպիոն **(2)**. 2001-02, 2003-04
* Նիդերլանդների գավաթի մրցանակակիր. 2001-02
* Նիդերլանդների սուպերգավաթի մրցանակակիր. 2003
* **Ընդհանուր. 4 տիտղոս**

 **«Յուվենտուս»**
* Իտալիայի չեմպիոն **(2)**. 2005-06 (Իտալական ֆուտբոլում կոռուպցիոն սկանդալի հետևանքով 2 տիտղոսներն էլ չեղյալ համարվեցին)

 **«Ինտեր»**
* Իտալիայի չեմպիոն **(3)**. 2006-07, 2007-08, 2008-09
* Իտալիայի սուպերգավաթի մրցանակակիր **(2)**։ 2006, 2008
* **Ընդհանուր. 5 տիտղոս**

 **«Բարսելոնա»**
* Իսպանիայի չեմպիոն. 2009-10
* Իսպանիայի սուպերգավաթի մրցանակակիր **(2)**. 2009, 2010
* ՈՒԵՖԱ-ի սուպերգավաթի մրցանակակիր։ 2009
* Աշխարհի ակումբային առաջնության հաղթող. 2009
* **Ընդհանուր. 5 տիտղոս**

 **«Միլան»**
* Իտալիայի չեմպիոն. 2010-11
* Իտալիայի սուպերգավաթի մրցանակակիր։ 2011
* **Ընդհանուր. 2 տիտղոս**

 **«Պարի Սեն-Ժերմեն»**
* Ֆրանսիայի չեմպիոն **(4)**. 2012-13, 2013-14, 2014-15, 2015-16
* Ֆրանսիայի գավաթի մրցանակակիր **(2)**. 2014-15, 2015-16
* Ֆրանսիական լիգայի գավաթի մրցանակակիր **(3)**. 2013-14, 2014-15, 2015-16
* Ֆրանսիայի սուպերգավաթի մրցանակակիր **(3)**. 2013, 2014, 2015

 **«Մանչեսթեր Յունայթեդ»**
* Անգլիայի սուպերգավաթի հաղթող **(1)**. 2016
* **Ընդհանուր. 1 տիտղոս**
* **Ընդհանուր. 13 տիտղոս**

### Անձնական
* Սերիա A-ի լավագույն ռմբարկու (**2**). 2008-09, 2011-2012
* Լիգա 1-ի լավագույն ռմբարկու (**2**). 2012-2013, 2013-2014
* Շվեդիայի տարվա լավագույն ֆուտբոլիստ (**10**). 2005, 2007, 2008, 2009, 2010, 2011, 2012, 2013, 2014, 2015
* Իտալիայի տարվա լավագույն ֆուտբոլիստ (**3**). 2007, 2008, 2010
* Ֆրանսիայի առաջնության լավագույն ֆուտբոլիստ (**2**). 2012-2013, 2013-2014
* Չեմպիոնների Լիգայի լավագույն ասիստենտ. 2012-2013
* Շվեդիայի հավաքականի պատմության լավագույն ռմբարկու. 62 գոլ
* Եվրոպայի առաջնություններում Շվեդիայի հավաքականի ռեկորդակիր. 6 գոլ
* «Պարի Սեն-Ժերմենի» պատմության լավագույն ռմբարկու. 110 գոլ
* ՈՒԵՖԱ-ի վարկածով մտնում է ՈՒԵՖԱ Եվրո 2012-ի խորհրդանշական հավաքականում
* Golden Foot մրցանակի մրցանակակիր. 2012
* ՖԻՖԱ-ի Ֆերենց Պուշկաշի անվան մրցանակի մրցանակակիր. 2013

*(փակագծերում գրված թվերը նշանակում են, թե տվյալ տիտղոսը/ձեռքբերումը ֆուտբոլիստը թիմի կազմում կամ ինքնուրույն քանի անգամ է նվաճել)*

## Սկավառակագրություն
### Սինգլներ

## Ծանոթագրություններ




## Արտաքին հղումներ

* ՈւԵՖԱ-ի պաշտոնական կայքում
* Պարի Սեն Ժերմենի պաշտոնական կայքում
* transfermarkt.de կայքում 
* Զլատան Իբրահիմովիչը RSSSF կայքում
* Զլատան Իբրահիմովիչի վիճակագրությունը ESPNsoccernet կայքում  
* 
* Ես Զլատանն եմ. 2020-ին newmag-ը կներկայացնի լեգենդար շվեդ ֆուտբոլիստի ինքնակենսագրականը

Կատեգորիա:Այաքսի ֆուտբոլիստներ
Կատեգորիա:Անգլիայի լեգեոներ ֆուտբոլիստներ
Կատեգորիա:Բարսելոնայի ֆուտբոլիստներ
Կատեգորիա:Ինտեր Միլանի ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Մանչեսթեր Յունայթեդի ֆուտբոլիստներ
Կատեգորիա:Միլանի ֆուտբոլիստներ
Կատեգորիա:Յուվենտուսի ֆուտբոլիստներ
Կատեգորիա:Շվեդ ֆուտբոլիստներ
Կատեգորիա:Շվեդիայի հավաքականի ֆուտբոլիստներ
Կատեգորիա:ՈՒԵՖԱ Եվրո 2012-ի ֆուտբոլիստներ
Կատեգորիա:ՈՒԵՖԱ Եվրո 2016-ի ֆուտբոլիստներ
Կատեգորիա:Պարի Սեն-Ժերմենի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Ֆուտբոլիստներ այբբենական կարգով